K. Sárközy, poslankyňa: (2008-11-25):
Pred chvíľou sme rokovali o zákone o hmotnej núdzi, kde ste okrem iného na adresu opozičných poslancov, ktorí hovorili o tom, že nesúhlasia s tým, aby sa takýmto spôsobom menil motivačný príspevok alebo motivačné štipendiá, zase ste kritizovali to, ako minulá vláda prijala zákon o hmotnej núdzi. Pani ministerka, ja to musím povedať aj teraz a povedala som to už viackrát, ste ministerkou práce, sociálnych vecí a rodiny tretí rok, mali ste dostatok príležitostí aj možností, aby ste zákon o hmotnej núdzi už zmenili. Bodka. Už ste druhýkrát povedali v priamom prenose, že kvôli druhému pilieru, teda kvôli problematike, ktorá sa týka druhého piliera, boli prizvané všetky opozičné strany. Pani ministerka, ja hovorím v mene poslancov Strany maďarskej koalície, v mene predsedu klubu a v mene predsedu strany, Strana maďarskej koalície takúto pozvánku od vás nedostala. Keď ste to niekam poslali, tak mali by sme o tom vedieť, a keď nie, tak vás dôsledne žiadam, aby ste hovorili, ktorých opozičných poslancov sa týkala vaša pozvánka. A teraz k meritu veci. Ja som vystúpila aj pri prvom čítaní. Nebudem predkladať pozmeňujúce návrhy, pretože na výbore pre sociálne veci a bývanie sme mali k týmto sociálnym zákonom veľkú diskusiu. Žiaľbohu, ste tam neboli, takže musím sa dostať k vašej reakcii nejako, takže využívam túto príležitosť. Pani ministerka, ja som dala aj na výbore pre sociálne veci a bývanie niektoré otázky, na ktoré som nedostala odpoveď od pána štátneho tajomníka, takže by som bola rada, keby ste reagovali. A moja prvá otázka sa týka stanoviska, ktoré predložil úsek legislatívy a aproximácie práva, a to nariadenie Rady č. 1400/71 zo 14. 6. 1971 o uplatňovaní systémov sociálneho zabezpečenia na zamestnancov, samostatne zárobkovo činné osoby a ich rodinných príslušníkov, ktoré sa pohybujú v rámci Európskeho spoločenstva, v platnom znení, ja to nebudem celé čítať, ale čo tu píšu vo svojom stanovisku: „Keďže vo vyhlásení Slovenskej republiky v súlade s čl. V citovaného nariadenia zo 17. 2. 2006 je v legislatíve podľa čl. 4 ods. 1 v rámci rodinných dávok uvedený aj zákon o rodičovskom príspevku, z kontextu úpravy tohto navrhovaného zákona vyplýva, že by bolo potrebné zaradiť aj tento nový návrh v rozsahu uvedených dávok a oznámiť to Európskej komisii. V prípade začlenenia aj tohto príspevku do rozsahu dávok spadajúcich pod citované nariadenie, kde následne navrhované ustanovenie § 6 ods. 9 čl. I o nevyplácanom príspevku do cudziny odporovalo všeobecnej zásade tohto nariadenia o prevoditeľnosti upravených dávok.“ Chcem počuť vašu reakciu, či sa s týmto stotožníte, alebo je to vybavené. Pretože som čakala, že prejdú nejaké pozmeňujúce návrhy zo strany, teda budú predložené nejaké pozmeňujúce návrhy zo strany vládnych poslancov, ktorí túto situáciu riešia. A keď s tým nesúhlasíte, tak povedzte, že Slovenská republika s týmto nemusí nič robiť. A ešte jedna veta z tohto stanoviska, a toto nám vytýkal úsek legislatívy a aproximácie práva aj pri zákone o hmotnej núdzi, ktorý sme prerokovali pred chvíľou, a to v čl. I § 9 ods. 2 návrhu: „Napriek tomu, že je v ňom upravené spracovávanie osobných údajov, nie je riešený vzťah právnej úpravy týkajúci sa ochrany osobných údajov.“ Je to veľmi dôležitý bod a myslím si, že na to by ste mali tiež dať odpoveď, či je to vyriešené, alebo nie, či to vidí inak úsek legislatívy a aproximácie, alebo inak to vidia legislatívci z ministerstva. Ale bola by som rada, keby som na to dostala odpoveď, pretože mňa ako poslanca táto problematika zaujíma. Žiaľbohu, na Slovensku sme viackrát svedkami toho, že sa ochrana osobných údajov zneužíva. A teraz k tomu zákonu, k meritu, o čom hovoríme. Ja som vystupovala aj pri prvom čítaní, takže som povedala svoje dojmy z tohto zákona, hľadám to správne slovo, pretože to tu odznelo predo mnou z úst pani poslankyne Radičovej, ale ja to ešte raz zdôrazňujem. A povedala som to aj na výbore. Tam odzneli zaujímavé veci na túto, úplne iné alebo úplne iná filozofia na tento vládny návrh zákona o príspevku na starostlivosť o dieťa. Pretože tam sme sa dozvedeli, že starí rodičia nevedia dať, nevedia sa kvalitne postarať, ja som si to naschvál zapísala, nevedia sa kvalitne postarať o svojich vnukov. Tak ja ako stará matka mám síce veľkých vnukov, majú desať a deväť rokov, ale keď mi ich toho času zverili, tak myslela som doteraz, že starí rodičia sú na to, keď majú na to možnosť, aby dali svojim vnukom a vnúčatám tú najlepšiu starostlivosť. A hovorím to hlavne kvôli tomu, že Slovensko sa cituje aj v zahraničí tak, že je to konzervatívna a kresťanská krajina. Ja som, keď je možnosť, za to, aby si generácie medzi sebou pomáhali. A teraz myslím hlavne tú rodinu. Pretože keď najmenšia bunka v spoločnosti rodina nebude fungovať, tak potom uvidíme, ako nám bude fungovať celá spoločnosť. Mnohokrát sme svedkami toho. Takže ja si myslím, že kvalitne postarať sa vedia o svojich vnukov aj starí rodičia. A keď už meníme zákon, tak by som bola rada, keby nebol nikto diskriminovaný. Keď sa rodič rozhodne, že opateru svojich detí dá do starostlivosti starých rodičov, aby starí rodičia mali takú istú možnosť sa o tých svojich vnukov starať, ako keď ich dajú do škôlky, do jasieľ alebo do opatrovateľskej starostlivosti. A v tom zákone to tak nie je, pretože príspevok dostanú všetci v stopercentnej sume, 4 780 korún. Až tí starí rodičia, ktorí sa nevedia kvalitne postarať o svojich vnukov, dostanú 25 % tohto príspevku a to je 1 195 korún. Samozrejme, nie je to celkom pravda, čo hovorím, pretože starí rodičia sa môžu dostať k tomu príspevku v stopercentnom počte, to znamená k 4 780 korunám vtedy, keď si otvoria živnosť. No čo iné im už zostáva? Hovoríme o príspevku, ktorý dostávajú, teda budú dostávať tí, ktorí sa budú starať o tieto deti do tretieho roku veku dieťaťa. Ja som za to, a myslím si, že to povedala pani poslankyňa Radičová predo mnou, aby sa o svoje dieťa rodičia starali, pokiaľ je to možné, do tretieho roku veku dieťaťa. Pokiaľ je to možné. Žiaľbohu, všetci rodičia nemajú na to možnosť, preto je tu zrejme aj tento návrh zákona. Ja som si nerobila štatistiky také, aké máte vy, pretože vy ste pri prvom čítaní hovorili o tom, že máte k dispozícii štatistiky z Únie materských centier, a spomínali ste tu viac organizácií, kde sa starostlivosť zo strany rodičov, aby sa o ich deti starali starí rodičia, bola niekde až na piatom mieste. Neviem, čo bolo na prvom, druhom, treťom, štvrtom. Mňa to ani nezaujíma. Ale mňa zaujíma to, pokiaľ máme na Slovensku antidiskriminačný zákon, aby nikto nebol diskriminovaný. Hovoríme o veku dieťaťa do troch rokov, ale podľa mňa hovoríme maximálne o dobe, teda aspoň v tom najväčšom priemere, o dobe šiestich mesiacov. Pretože je veľmi nízka skupina ľudí, ktorí sa musia vracať do pracovného pomeru po šiestich mesiacoch, po siedmich alebo ôsmich. Určite sú aj takí, sú to mladí ľudia, hlavne tí, ktorí majú také zamestnanie, kde si nemôžu dovoliť, aby zostali dlhšie doma. A najväčšia skupina týchto ľudí sa vracia do pracovného pomeru, aspoň podľa mojich skúseností, po dva a polročnom pôsobení doma, či je to matka, alebo otec. Takže hovoríme tu nejako o tých šiestich, maximálne ôsmich mesiacoch. Tak vy chcete od starých rodičov, aby na dobu šiestich alebo ôsmich mesiacov otvorili živnosť. Síce ste už v Národnej rade prijali zákony, ktoré im uľahčujú otváranie živnosti, lenže, samozrejme, keď sa skončí tá doba troch rokov, tak oni tú živnosť musia vrátiť. Podľa mňa je oveľa ťažšie v niektorých prípadoch tú živnosť vrátiť, ako tú živnosť získať. Nič iné nechcem od vás, len aby tu nevznikla skupina, ktorá bude diskriminovaná. A hlavne nevznikla diskriminovaná skupina vtedy, ja som túto otázku dala aj na výbore, keď napríklad tí, ktorí budú mať svoje deti v škôlkach alebo v jasliach, teraz myslím obecné škôlky a obecné jasle, tam bude pozitívna diskriminácia, pretože aj obecné škôlky, aj obecné jasle, obecné škôlky dostávajú normatívy zo strany štátu, takže to znamená, keď ešte raz dostanú príspevok, tak to už bude pozitívna diskriminácia. Takže ja vás prosím o to, pani ministerka, aby ste dali možnosť všetkým, a som za to, aby sme podporili návrh poslankyne Radičovej, ktorá túto situáciu rieši. A ešte dovoľte mi jednu poznámku, ktorá tu odznela pred chvíľou, to bolo síce pri reakcii na pani poslankyňu Radičovú, niečo o profesionálnych rodičoch. No tak ja neviem, ale ja o profesionálnych rodičoch pri tomto zákone neviem. Tí sú asi niekde inde, pri inom zákone. Takže, pani ministerka, bola by som rada, keby ste odpovedali na konkrétne otázky, ktoré som položila, a hlavne na tie konkrétne otázky, ktoré sa týkali legislatívy, pretože tie sú dôležité. Budem hlasovať aj všetci moji kolegovia za pozmeňujúci návrh pani poslankyne Radičovej. Ďakujem pekne. (Potlesk.)